US के सांसद बोले- इमरान खान के मुकाबले शाहबाज शरीफ से डील करना ज्यादा आसान
Pakistan Political Crisis Latest News Update - पाकिस्तान में लगातार गहरा रहे सियासी संकट की चर्चाएं दूसरे देशों में भी होने लगी हैं। अमेरिका की संसद में  में शुक्रवार को ये मुद्दा उठा है। हाउस ऑफ रिप्रजेंटेटिव्स के एक सीनियर मेंबर ब्रैड शेरमन ने क
पाकिस्तान में लगातार गहरा रहे सियासी संकट की चर्चाएं दूसरे देशों में भी होने लगी हैं। अमेरिका की संसद में शुक्रवार को ये मुद्दा उठा है। हाउस ऑफ रिप्रजेंटेटिव्स के एक सीनियर मेंबर ब्रैड शेरमन ने संसद में पाकिस्तान में लोकतंत्र की हालत पर चिंता जाहिर की।
उन्होंने कहा कि अमेरिका को पाकिस्तान में अपने समर्थकों की बजाय उन नेताओं का साथ देना चाहिए जो वहां लोकतंत्र लाना चाहते हैं। 13 बार सांसद रह चुके डेमोक्रेटिक पार्टी के नेता ने संसद में दी गई अपनी स्पीच को सोशल मीडिया पर भी शेयर किया है।
शाहबाज शरीफ से डील करना इमरान से आसान
संसद में अपनी स्पीच में ब्रैड शेरमन ने कहा कि इमरान खान पाकिस्तान के दूसरे नेताओं के मुकाबले ज्यादा ढीठ हैं। उनके साथ डील करना हमारे लिए मुश्किल था। इमरान खान की तुलना में शाहबाज शरीफ बेहतर हैं। हालांकि, बड़ा सवाल लोकतंत्र और कानून व्यवस्था का है।
संसद में दी गई अपनी स्पीच में शेरमन ने पाकिस्तान में जल्द से जल्द चुनाव कराने को जरूरी बताया, जिसे शाहबाज सरकार अभी नहीं करवाना चाहती है। उन्होंने कहा कि सुप्रीम कोर्ट के चुनाव कराने के फैसले ने ही उन्हें संसद में स्पीच देने के लिए बाध्य किया है। पाकिस्तान में अक्टूबर में चुनाव होने वाले हैं। जो समय पर और सही तरीके से होने चाहिए। जो भी पार्टी सत्ता में आती है उसे सरकार में बने रहने का मौका दिया जाना चाहिए।
शेरमन ने इमरान से की थी फोन पर बात 
शेरमन ने पहले भी अप्रैल में अमेरिका के विदेश मंत्री को पाकिस्तान को लेकर एक लेटर लिखा था। जिसमें उन्होंने कहा था कि पाकिस्तान को कहा जाए कि वो अपने यहां हो रहे मानवाधिकारों के उल्लंघन की जांच करें। साथ ही जो भी ये सब करवा रहा है उसकी जवाबदेही तय की जाए।
शेरमन ने दो हफ्ते पहले इमरान खान से फोन पर बात की थी। बातचीत के बाद उन्होंने कहा था कि इमरान खान ने बताया है कि वो अमेरिका के खिलाफ नहीं हैं।
दरअसल, पिछले साल इमरान खान ने अमेरिका पर उनकी सरकार को गिराने के आरोप लगाए थे। बाद में वो अपने बयानों से पलट भी गए थे। 
पिछले हफ्ते पूर्व पीएम ने कहा था सेना तख्तापलट कर सकती है
पाकिस्तान में राजनीतिक संकट के बीच वहां के पूर्व प्रधानमंत्री शाहिद खाकान अब्बासी ने सैन्य तख्तापलट की चेतावनी दी थी। उन्होंने कहा था कि देश में जिस तरह के राजनीतिक और आर्थिक हालात बने हुए उसमें सेना तख्तापलट कर सकती है। शाहिद ने कहा था कि, 'सिस्टम के फेल होने के बीच मार्शल लॉ लागू हो जाने की हमेशा संभावना रही है।'
उन्होंने बताया था कि जब भी देश की संस्थाओं और लीडरशिप के बीच विवादों का कोई रास्ता नहीं निकल पाता तो सेना सत्ता में काबिज होती है। PML-N पार्टी के नेता और 2017 से 2018 के बीच प्रधानमंत्री रहे शाहिद ने ये बातें पाकिस्तान की न्यूज वेबसाइट 'डॉन' को दिए एक इंटरव्यू में कही थीं।